**Szabályosan és környezettudatosan**

**Hová kerüljön a csapadékvíz?**

**Környezetünk egyik legféltettebb természeti kincse a víz. Hazánkban természetes a mozdulat, hogy megnyitjuk a vízcsapot, alátartjuk a poharunkat és egy jót kortyolunk a tiszta, egészséges ivóvízből. Ahhoz azonban, hogy ez így legyen ma és még gyermekeink, unokáink is ugyanilyen nyugodtan ihassanak csapvizet, mindannyiunknak tennünk kell. A tiszta ivóvíz megóvásának egyik sarkalatos pontja a szennyvízhálózatok és szennyvíztisztító létesítmények állapota, aminek fenntartásáért, megóvásáért az üzemeltetőkön kívül a vízhasználók is sokat tehetnek.**

**Csapadékvíz. Irány a közcsatorna?**

Vannak olyan települések vagy településrészek, ahol úgynevezett egyesített rendszerű szennyvízelvezető-hálózat működik, ilyen például Budapest nagy része is. A csatornarendszer kialakítása itt lehetővé teszi a csapadékvíz közcsatornába vezetését. Ettől eltérően, az úgynevezett elválasztott rendszerű csatornahálózatok esetében a szennyvíz elvezetése a szennyvízhálózaton keresztül, míg az esővíz elvezetése kizárólag a csapadékvíz-csatornán keresztül történhet.

**Mindent a helyére**

Azokon a teleüléseken, ahol a Fővárosi Vízművek nyújt szennyvízcsatorna-szolgáltatást, a szennyvízelvezetés és -tisztítás elválasztott rendszerben működik. Ezt azért fontos tudnunk, mert ez a rendszer kapacitásából és technológiájából adódóan kizárólag háztartási és előtisztított ipari szennyvíz befogadására, elvezetésére és megtisztítására alkalmas. A csapadékvíz összegyűjtése és elvezetése ezeken a szolgáltatási területeken csak a szennyvízhálózattól teljesen elkülönítve valósítható meg. **Az 58/2013. (II. 27.) Korm. rendelet 85.§ (5) értelmében az elválasztott rendszerű szennyvízelvezető hálózatba csapadékvíz bevezetése tilos.**

**Ártunk a környezetnek és megkeserítjük saját életünket**

Mi is történik, ha az esővíz az elválasztott rendszerű közcsatorna-hálózatba jut?

Nagyobb esőzésekkor a rendszer nem bírja el a megnövekedett terhelést.

A szennyvízelvezető-hálózatba jutó nagy mennyiségű csapadékvíz a közcsatorna-hálózat egyes szakaszainak telítődését okozza, a keverékvíz (szennyvíz és csapadékvíz) kifolyik a hálózatból és eláraszthatja a közterületeket.

Az alacsonyabban fekvő területek (alagsorok, pincék, szuterének, mélygarázsok, stb.) elöntése sok esetben jelentős vagyoni károkkal jár, mindamellett a fertőzésveszély komoly kockázatával is számolni kell. Az elöntött területek helyreállításának költségei és a kellemetlenségekből adódó nem vagyoni károk is számottevőek.

A szennyvíztisztító-telepre érkező keverékvíz kimossa a tisztításhoz használt baktériumokat, így károsítja a szennyvíztelep tisztítási mechanizmusát és technológiáját, ezáltal veszélyezteti a telep hatékonyságát. Ugyanakkor, ha a szennyvíztelep kapacitását meghaladó mértékű keverékvíz jut a telepre, és annak megfelelő minőségű megtisztítása már nem végezhető el, akkor a telep nem megfelelő minőségű tisztított vizet bocsát ki, amely a környezetbe kerülve szennyezi és károsítja a természeti értékeinket, vizeinket. A szennyvíztelepről kibocsátott víz minőségi határértékének túllépéséért a szolgáltató jelentős – akár több millió forintot meghaladó - hatósági bírság megfizetésére kényszerül.

A szabálytalan csapadékvíz-rákötések a szolgáltatónak minden esetben többletkiadást jelentenek, mely kihatással lehet a végzett szolgáltatás minőségére és a szennyvízdíj mértékére, ezáltal közvetett módon a szolgáltatást szabályosan igénybe vevő többi felhasználóra is.

**A csapadékvíz értékes!**

Az ingatlanokon összegyűlő csapadékvíz hasznosításának ma már számos lehetőségét és módját ismerjük - a kert öntözésétől kezdve az autómosásig. Az esővíz köztudottan lágy víz, mely hatékonyan használható tisztításhoz, a növényeink számára pedig élettanilag nagyon kedvező. Saját és természeti értékeink megóvása érdekében érdemes tehát az esővíz szabályos elvezetésére és újrahasznosítására egyaránt figyelmet fordítani.

**Mit teszünk mi?**

Rendszeresünk tájékoztatjuk az érintett települések lakóit, és felhívjuk figyelmüket a csapadékvíz közcsatornába juttatásának szabálytalanságára és annak következményeire.

Rendszeres vizsgálatokat végzünk az üzemeltetett szennyvízelvezető-hálózaton, mely során az észlelt illegális csapadékvíz-bebocsátásokról digitális felvételt készítünk, és azokat jegyzőkönyvben dokumentáljuk.

A jogsértést elkövető felhasználókat írásban felszólítjuk a jogellenes állapot megszűntetésére.

Ha a csapadékvíz szabálytalan elvezetésével a felhasználó felszólításunk ellenére sem hagy fel, a jogellenes állapotot a felhasználó költségére megszüntethetjük. A szennyvízelvezető törzshálózatba jogellenesen bevezetett csapadékvíz mennyisége után pedig az 58/2013. (II. 27.) Kormányrendelet 2014.12.11-én módosított Végrehajtási rendeletének 85.§ (6) bekezdése az üzletszabályzatunkban meghatározott pótdíj felszámítását teszi lehetővé.

Ezen túlmenően a járási hivatalnál kezdeményezzük, hogy a felhasználót kötelezze a tudomásunk nélkül végzett bekötés, illetve a csapadékvíz szabálytalan elvezetésének megszüntetésére, a bekötéssel összefüggő műtárgy, berendezés, felszerelés elbontására, leszerelésére vagy átalakítására. Ezzel együtt a járási hivatal a házi ivóvízhálózat vagy házi szennyvízhálózat, illetve a csatlakozó hálózat ellenőrzésének, valamint a bekötési vízmérő, a mellékvízmérő vagy a szennyvízmennyiség-mérő leolvasásának tűrésére is kötelezheti a felhasználót.

**Mit tehet Ön?**

A házi szennyvízhálózat rendeltetésszerű üzemeltetése, rendszeres karbantartása és szükség esetén javítása a felhasználó kötelezettsége. Ha nem biztos abban, hogy csapadékvíz-elvezető hálózata semmilyen módon sem kapcsolódik a szennyvízhálózathoz, kérjük, mielőbb ellenőrizze esővíz-elvezető rendszerét és házi szennyvízhálózatát.

Kérjük, hogy a házi szennyvízhálózatán észlelt szabálytalanság megszüntetéséről szíveskedjen haladéktalanul gondoskodni.

A nem saját ingatlanján tapasztalt illegális csapadékvíz-bebocsátásokat – annak érdekében, hogy társaságunk a megszüntetés érdekében mielőbb eljárhasson – a   
06-40-247-247 telefonszámon vagy egyéb módon (e-mail, postai levél, fax) jelezheti. A bejelentő személyére vonatkozó adatokat és információkat minden esetben bizalmasan kezeljük. Segítségüket és közreműködésüket előre is nagyon köszönjük!

**Óvintézkedés a károk megelőzésére**

A szennyvízcsatorna-hálózaton előforduló illegális csapadékvíz-rákötések, egyéb hálózati hibák és dugulások miatt kivédhetetlen, hogy a szennyvíz időnként megemelkedjen, visszatorlódjon a csatornahálózatban. Ilyenkor fennáll a veszélye a terepszint alatti helyiségek elöntésének, különösen a gravitációs szennyvízbekötések esetén. A kockázat házi szennyvízátemelő, illetve visszacsapó szelep beépítésével minimálisra csökkenthető.

**Köszönjük, hogy a fentiek betartásával csatlakozik hozzánk környezetünk megóvásában!**

*Fővárosi Vízművek Zrt.*